Document ID: 32012D0077

KOMISIJAS LĒMUMS
(2012. gada 9. februāris)
par 18. veida produktos izmantojamā flufenoksurona neiekļaušanu I, IA vai IB pielikumā Eiropas Parlamenta un Padomes Direktīvā 98/8/EK par biocīdo produktu laišanu tirgū
(izziņots ar dokumenta numuru C(2012) 621)
(Dokuments attiecas uz EEZ)
(2012/77/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (1) un jo īpaši tās 16. panta 2. punkta otro daļu,
tā kā:
(1)
Komisijas 2007. gada 4. decembra Regulā (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (2), ir noteikts novērtējamo aktīvo vielu saraksts to iespējamai iekļaušanai Direktīvas 98/8/EK I, IA vai IB pielikumā. Flufenoksurons ir minētajā sarakstā.
(2)
Saskaņā ar Regulu (EK) Nr. 1451/2007 flufenoksurons (CAS Nr. 101463-69-8; EK Nr. 417-680-3) ir novērtēts atbilstoši Direktīvas 98/8/EK 11. panta 2. punktam izmantošanai insekticīdos, akaricīdos un produktos citu posmkāju apkarošanai, kas ir minētās direktīvas V pielikumā definētais 18. produktu veids.
(3)
Par ziņotāju dalībvalsti tika izraudzīta Francija, kura saskaņā ar Regulas (EK) Nr. 1451/2007 14. panta 4. un 6. punktu 2009. gada 17. martā iesniedza Komisijai kompetentās iestādes sagatavotu ziņojumu un attiecīgu ieteikumu.
(4)
Dalībvalstis un Komisija ir izskatījušas kompetentās iestādes ziņojumu. Ziņojumā ietvertos konstatējumus saskaņā ar Regulas (EK) Nr. 1451/2007 15. panta 4. punktu Biocīdo produktu pastāvīgā komiteja 2011. gada 22. septembrī ir iekļāvusi novērtējuma ziņojumā.
(5)
Riska novērtējumā, kuru, izmantojot reālistisku pieeju, veica attiecīgajiem vides segmentiem, tika konstatēta nepieņemama ietekme uz ūdens vidi. Turklāt flufenoksurona īpašības to padara noturīgu, bioakumulatīvu un toksisku, kā arī ļoti noturīgu un ļoti bioakumulatīvu atbilstīgi Eiropas Parlamenta un Padomes Regulas (EK) Nr. 1907/2006 (3) XIII pielikuma kritērijiem. Tāpēc izmantošanai 18. veida produktos paredzēto flufenoksuronu ir nelietderīgi iekļaut Direktīvas 98/8/EK I, IA vai IB pielikumā.
(6)
Datumam, no kura flufenoksuronu saturošus produktus, kas ir 18. produktu veida biocīdie produkti, vairs nedrīkstētu laist tirgū, vajadzētu būt samērīgi saistītam ar riska novērtējuma rezultātu un ar šā lēmuma spēkā stāšanās dienu.
(7)
Šajā lēmumā noteiktie pasākumi ir saskaņā ar Biocīdo produktu pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Flufenoksuronu (CAS Nr. 101463-69-8; EK Nr. 417-680-3), kas paredzēts izmantošanai 18. veida produktos, neiekļauj Direktīvas 98/8/EK I, IA vai IB pielikumā.
2. pants
Regulas (EK) Nr. 1451/2007 4. panta 2. punkta nolūkā flufenoksuronu saturošus produktus, kas ir 18. produktu veida biocīdie produkti, vairs nelaiž tirgū, sākot no 2012. gada 1. augusta.
3. pants
Šis lēmums ir adresēts dalībvalstīm.
Briselē, 2012. gada 9. februārī

Labels: 20
3
6